**Argumentarea necesității**

**inițierii negocierilor și aprobarea semnării proiectului de Decizie al Comitetului de Asociere dintre Republica Moldova – Uniunea Europeană, reunit în configurația comerț privind actualizarea Anexei XXIX la Acordul de Asociere între Republica Moldova, pe de o parte,**

**și Uniunea Europeană și Comunitatea Europeană a energiei atomice și**

**statele membre ale acestora, pe de altă parte**

**Aspectul general.** Prezenta inițiativă de promovare a proiectului *Decretului Președintelui Republicii Moldova privind inițierea negocierilor și aprobarea semnării proiectului de Deciziei nr. 2/2016 al Comitetului de Asociere dintre Republica Moldova – Uniunea Europeană, reunit în configurația comerț privind actualizarea Anexei XXIX la Acordul de Asociere între Republica Moldova, pe de o parte, și Uniunea Europeană și Comunitatea Europeană a energiei atomice și statele membre ale acestora, pe de altă parte,* are la bază necesitatea ajustării prevederilor Acordului de Asociere/ Componenta ZLSAC, și anume componenta ce vizează sectorul Achizițiilor Publice, cu deciziile primite în cadrul ședinței de lucru a Comitetului de Asociere RM-UE reunit în configurația comerț, drept urmare a negocierilor purtate între reprezentanții de resort ale ambelor Părți vis-a-vis de termenii de timp, acordați pentru efectuarea reformelor administrative în sectorul achizițiilor publice.

Menționăm, că în esență, modificarea Anexei XXIX **are ca scop extinderea termenilor de timp** prevăzuți în Calendarul orientativ pentru realizarea reformei instituționale, apropierea legislației şi garantarea accesului pe piață în sectorul achizițiilor publice (Anexa XXIX-B) și în special a termenului acordat implementării Directivei 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE și Directivei 2014/25/UE a Parlamentului European și a Consiliului din 26 februarie 2014, privind achizițiile efectuate de entitățile care își desfășoară activitatea în sectoarele apei, energiei, transporturilor și serviciilor poștale și de abrogare a Directivei 2004/17/CΕ. Astfel, în urma negocierilor purtate cu partenerii europeni, pentru Directiva 2014/24/UE termenul de implementare a fost extins de la 3 la 5 ani de zile și pentru Directiva 2014/25/UE termenul s-a extins de la 4 la 5 ani de zile de la intrare în vigoare al Acordului.

Adițional, ținem să informăm că inițiativa în cauză aduce modificări și la Anexa XXIX-A al Acordului de Asociere, ce vizează pragurile valorice stabilite pentru contractele de achiziții publice, contracte de servicii atribuite de către autoritățile guvernamentale centrale, precum şi concursurile de proiectare organizate de aceste autorități, menționate în Articolul 142(3) al Acordului de Asociere RM-UE.

Totodată, în conformitatea cu prevederile articolului 2 al Deciziei, aceasta va fi întocmită în două exemplare originale, unul din acestea îi va reveni Republicii Moldova, iar al doilea Uniunii Europene. Documentul va intra în vigoare în cea de-a 30-a zi de la data adoptării sale.

**Aspectul politic.** Proiectul Deciziei Comitetului de Asociere dintre Republica Moldova – Uniunea Europeană, reunit în configurația comerț privind actualizarea Anexei XXIX la Acordul de Asociere între Republica Moldova, pe de o parte, și Uniunea Europeană și Comunitatea Europeană a energiei atomice și statele membre ale acestora, pe de altă parte, nu creează obligațiuni suplimentare decât cele prevăzute anterior în Acordul de Asociere/Componenta ZLSAC.

**Aspectul economic.** Implementarea prevederiloractualizatealeAnexei XXIX la Acordul de Asociere/Componenta ZLSAC, pe termen lung, va duce la creșterea randamentului cheltuielilor publice, va facilita participarea întreprinderilor mici și mijlocii (IMM-uri) în procesele de achiziții publice și va permite achizitorilor să utilizeze mai eficient sistemul achizițiilor publice pentru a sprijini realizarea obiectivelor sociale.

**Aspectul normativ.** Proiectul Deciziei al Comitetului de Asociere dintre Republica Moldova –Uniunea Europeană, reunit în configurația comerț privind actualizarea Anexei XXIX la Acordul de Asociere între Republica Moldova, pe de o parte, și Uniunea Europeană și Comunitatea Europeană a energiei atomice și statele membre ale acestora, pe de altă parte, nu conține prevederi contradictorii Constituției Republicii Moldova sau angajamentelor Republicii Moldova, asumate la nivel internațional sau regional.

**Aspectul instituțional și organizatoric.** Reiterăm că actualizarea Anexei XXIX a Acordului de Asociere/Componenta ZLSAC urmărește scopul de a extinde termenilor de timp acordați pentru implementarea în legislația națională a prevederilor directivelor Uniunii Europene în domeniul achizițiilor publice, fără a crea angajamente adiționale, ce ar necesita acțiuni de tip organizatoric din partea organelor statului.

**Aspectul financiar.** Implementarea prevederilor Anexei XXIX al Acordului de Asociere/ Componenta ZLSAC nu va genera cheltuieli adiționale la cele inițial planificate pentru procesul de armonizare a legislației naționale cu prevederile acquis-ului comunitar în domeniul achizițiilor publice.

Ca rezultat a celor expuse mai sus și ținînd cont de faptul că proiectul propus nu va conține diferențe de fond față de proiectul inițial, se consideră oportună inițierea negocierilor și aprobarea semnării proiectului de Decizie al Comitetului de Asociere dintre Republica Moldova – Uniunea Europeană, reunit în configurația comerț privind actualizarea Anexei XXIX la Acordul de Asociere între Republica Moldova, pe de o parte, și Uniunea Europeană și Comunitatea Europeană a energiei atomice și statele membre ale acestora, pe de altă parte.

|  |
| --- |
| **Viceprim-ministru,**  **ministru Octavian CALMÎC** |
|  |

Ex. Denis Vasiliev

Tel. 250 614